FI Euroopan unionin virallinen lehti CE 78/149

(2004/C 78 E/0154)

KIRJALLINEN KYSYMYS E-2669/03

esittäjä(t): Cristiana Muscardini (UEN) komissiolle

(10. syyskuuta 2003)

Aihe: Euroopan rakennearviointilaboratorio ELSA ja liikenneturvallisuus (YTK Isprassa)

Euroopan komissio on hiljattain päättänyt lopettaa ELSAn (Euroopan rakennearviointilaboratorio) johtaman liikenneturvallisuutta koskevan toiminnan. ELSA sijaitsee komission yhteisessä tutkimuskeskuksessa Isprassa. Laboratoriota on pidetty kooltaan ja mahdollisuuksiltaan ainutlaatuisena Euroopassa, ja kaikkien näiden vuosien aikana se on osoittautunut erittäin hyödylliseksi komission liikenteestä vastaavalle pääosastolle. Vuonna 2001 ilmestyneen komission valkoisen kirjan mukaan liikenneala ja sitä koskevat turvallisuusongelmat ovat Euroopan unionille tärkeitä kysymyksiä tulevaisuudessa, minkä vuoksi lopettamispäätös, jota muuta pääosastot eivät tue, tuntuu hyvin hämmästyttävältä. Päätös poistaa liikenteestä vastaavalta pääosastolta eli itse komissiolta tärkeän tutkimusvälineen.

1. Voisiko komissio ilmoittaa, mihin tällaiset unionin koko toimintaa vahingoittavat päätökset perustuvat?

2. Sisältyykö lopettamispäätökseen korvaavia toimia, joilla Ispran tutkimuskeskus voisi taata yrityksille ja unionin kansalaisille tärkeän tehtävänsä jatkamisen?

3. Onko tämä päätös osa johdonmukaista suunnitelmaa purkaa asteittaisesti Ispran yhteinen tutkimuskeskus, joka näyttää menettävän vuosi vuodelta kaikki toiminnalliset mahdollisuutensa muutamien epäoikeudenmukaisten aloitteiden vuoksi?

Philippe Busquinin komission puolesta antama vastaus

(17.lokakuuta2003)

Strategiassa, jonka yhteisen tutkimuskeskuksen (YTK) pääosasto (PO) on kehittänyt Euroopan rakenne-arviointilaboratoriolle (ELSA), Kansalaisten suojelun ja turvallisuuden tutkimuslaitoksen (IPSC) alaiselle yksikölle, yksikön työ keskitetään sen ydintoimintoon eli rakentamis- ja maanjäristystekniikkaan. Näin ylläpidetään ja kehitetään edelleen YTK:n osaamista näillä aloilla. Tämän strategian avulla yksikkö pystyy vastaamaan yritystoiminnan PO:n (ENTR) tarpeisiin Eurocode-standardien tutkimuksessa, lujittamaan pelastuspalvelua koskevaa yhteistyötä ympäristöasioiden PO:n (ENV) kanssa ja kehittämään kansallisten pelastuspalveluviranomaisten kanssa tehtävää työtä. Parhaillaan valmistellaan erityisesti sopimusta Italian valtioneuvoston kanslian pelastuspalveluosaston kanssa.

Lisäksi ELSAn reaktioseinän jatkaminen ja Marie Curie -koulutuskeskus, tavoite, jonka mukaan lisätään Euroopan tutkijayhteisön pääsyä ELSAan, sekä taitotiedon ja asiantuntemuksen siirto uusille jäsenvaltioille vastaavat täysin YTK:n tehtävää eurooppalaisella tutkimusalueella. ELSAn tieteellisen ja teknisen ydinosaamisen pitäisi näin ollen vahvistua ja säilyä mahdollisimman korkealla tasolla.

Autojen turvallisuuden ja liikenneturvallisuuden osalta YTK:n osaaminen ja infrastruktuuri eivät ole ainutlaatuisia. Koska asiakkaiden ja erityisesti yritystoiminnan PO:n kysyntä on laskenut ja vaikka komissio julkaisi liikennettä koskevan valkoisen kirjan (1), erityistä YTK:n tukea ei enää tarvita. Itse asiassa liikenneturvallisuus on monialainen aihe, jossa rakennemekaniikka — ELSAn asiantuntija-ala — on vain yksi aloista. Sillä on merkittävä tehtävä varsinkin passiivisen turvallisuuden tutkimuksissa (ajoneuvojen törmäyskestävyys, jalankulkijoiden suojelu, tieinfrastruktuurien turvallisuus). Yritystoiminnan PO:n lopulta tekemä direktiiviehdotus (2), jolla parannetaan jalankulkijoiden suojelua onnettomuuksissa henkilöautojen kanssa ja jonka komissio hyväksyi vuonna 2003, pannaan täytäntöön kahdessa vaiheessa. Vuonna 2005 alkava ensimmäinen vaihe sisältää YTK:n joulukuussa 2000 tekemässä teknisessä tutkimuksessa ehdottamat testit ja arvot. Vuonna 2010 alkavassa toisessa vaiheessa vaatimuksia on tiukennettu, ja se sisältää Euroopan ajoneuvojen turvallisuuden parantamista käsittelevän komitean (EEVC) ehdottamat testit ja arvot. Alun perin seurantakomitean oli tarkoitus seurata direktiivin täytäntöönpanoa; tämä oli kompromissi Euroopan autonvalmistajien yhdistyksen (ACEA) ja EEVC:n vaadittavia testejä koskeneiden näkemysten välillä. Tästä lähestymistavasta kuitenkin luovuttiin, eikä lopullinen direktiivi sisällä tällaista seurantakomiteaa. Siksi YTK:n tukea yritystoiminnan PO:lle ei tältä osin tarvitse jatkaa. Toisen vaiheen täytäntöönpanoa valmistellaan toteutettavuustutkimuksilla, joissa selvitetään, voidaanko EEVC:n vaatimukset todellakin täyttää taloudellisesti elinkelpoisin edellytyksin, mutta ELSAn ryhmältä puuttuu tässä työssä vaadittava tekninen osaaminen, sillä se edellyttää pitkää kokemusta autonkorien suunnittelusta.

ELSAn liikenneturvallisuutta koskevan toiminnan lakkauttaminen johtaakin lähinnä autoteollisuus-tutkimuksen lopettamiseen suuressa dynaamisessa testilaitteistossa (Large Dynamic Test Facility, LDTF), joka soveltuu materiaalien ja rakennekomponenttien ominaisuuksien määrittämiseen suurissa muodonmuutosnopeuksissa. Testilaitteisto on rakennettu ydinturvallisuustutkimusten yhteydessä, ja se soveltuu liikenneturvallisuustutkimuksiin, mutta se on ollut vajaakäytössä. Euroopassa on toki muitakin laboratorioita, joissa voidaan tehdä testejä autoteollisuustutkimusta varten.

Arvoisa parlamentin jäsen voinee edellä todetun perusteella olla varma siitä, ettei YTK:ta aiota purkaa, vaan sitä pikemminkin vahvistetaan yhteisön politiikan tukemisen kannalta keskeisillä aloilla.

(1) KOM(2001) 370 lopullinen.

(2) KOM(2003) 67 lopullinen.